Ντοματίνια με ρόκα, γιαούρτι και τηγανητά τραγανά κρεμμύδια
Μια εξαιρετική σαλάτα, πρωτότυπη, απολύτως ισορροπημένη και... διαδραστική. Ιδανική για να φτιάξετε σε ένα τραπέζι με φίλους.
4 αραβικές πίτες, μέτριες, ελαιόλαδο, για το άλειμμα, 3 κουτ. γλυκού καπνιστή πάπρικα, λίγο πιπέρι καγιέν (προαιρετικά), 10-12 κρεμμυδάκια για στιφάδο, σε φέτες, 3/4 φλιτζ. τσαγιού κορν φλάουρ, ελαιόλαδο, για το τηγάνισμα, αλάτι, φρεσκοτριμμένο πιπέρι, 400 γρ. πρόβειο στραγγιστό γιαούρτι, 150 ml ελαιόλαδο, 40 ml ξίδι από κόκκινο κρασί, 3 συσκευασίες έτοιμα καθαρισμένα φύλλα ρόκας (περίπου 300 γρ. συνολικά), 800 γρ. ντοματίνια, κομμένα στη μέση, μαυροκούκι, για το πασπάλισμα, τα φύλλα από 1 μικρό ματσάκι δυόσμο, ολόκληρα, αλάτι, φρεσκοτριμμένο πιπέρι
Με κοφτερό μαχαίρι ή με το ροδάκι της πίτσας κόβουμε τις αραβικές πίτες ακτινωτά σε τρίγωνα κομμάτια, αλείφουμε με λάδι και πασπαλίζουμε με την καπνιστή πάπρικα και το πιπέρι καγιέν (αν θέλουμε). Τις ψήνουμε σε φούρνο προθερμασμένο στους 150°C για 10-15 λεπτά, ώστε να γίνουν τραγανές, και τις αφήνουμε να κρυώσουν.Σε ένα μπολ ανακατεύουμε τα κομμένα κρεμμύδια, αλάτι, πιπέρι και το κορν φλάουρ και ανακατεύουμε καλά. Σε ένα βαθύ τηγάνι ρίχνουμε ελαιόλαδο ώστε η στάθμη του να φτάσει 3 εκ. από τον πυθμένα και το ζεσταίνουμε σε δυνατή φωτιά.Τινάζουμε τα κρεμμύδια να φύγει το περίσσιο κορν φλάουρ και τα τηγανίζουμε σε δύο δόσεις, για περίπου 3-4 λεπτά, μέχρι να γίνουν τραγανά και να ροδίσουν απαλά. Τα στραγγίζουμε σε χαρτί κουζίνας.Σε ένα μπολ ανακατεύουμε το γιαούρτι με το μισό ελαιόλαδο, το ξίδι, αλάτι και πιπέρι.Σε άλλο μπολ ανακατεύουμε τα ντοματίνια, το μαυροκούκι, τον δυόσμο, το υπόλοιπο λάδι, αλάτι και πιπέρι.Σε φαρδιά σαλατιέρα ανακατεύουμε τη ρόκα με το μείγμα από ντοματίνια.Σε ένα μπολάκι βάζουμε το μείγμα γιαουρτιού και, ξεχωριστά, τα τηγανισμένα κρεμμύδια, για να ρίξει και από τα δύο ο καθένας όσο θέλει στη μερίδα του και να μη μουλιάσουν τα κρεμμύδια από τα υγρά της σαλάτας. Συνοδεύουμε με τις τραγανές πίτες.
Γιαούρτι,Κρεμμύδι,Λαχανικά